དེ་ལྟར་ལོ་ཡི་འཁོར་མོ་རིམ་གྱིས་འདས་ཏེ་ཁོ་མོའི་རང་ལོ་བཅུ་དྲུག་གི་ལང་ཚོས་རིག་པའི་བདུད་རྩིར་ཚིམས་མེད་དུ་རོལ་བའི་ཉིན་ཞིག་ལ་ཡུན་ནན་དམག་ཁུལ་གྱིས་གླུ་གར་བ་བསྡུ་བའི་བརྡ་ཐོ་ཞིག་སློབ་གྲྭར་འབྱོར་བྱུང་།དེ་ནི་ཁོ་མོར་མཚོན་ན་མི་ཚེའི་འདུན་མ་མངོན་དུ་འགྱུར་བའི་སྔོན་འགྲོའི་ཆ་རྐྱེན་ཐོག་མ་དེ་ལོས་ཡིན།ཁོ་མོའི་སེམས་སུ་དམག་ལ་ཞུགས་ན་ཚེ་གཅིག་ལ་དམག་མི་བྱེད་དགོས་པའི་ངེས་པ་མི་འདུག་ལ་གཙོ་བོ་རང་ལ་སློབ་སྦྱོང་གི་གོ་སྐབས་བཟང་པོ་ཞིག་ཐོབ་ན་དེ་རེད་འདོད་དེ་རང་ཐག་རང་གིས་བཅད་ནས་རྒྱལ་ཐང་རྫོང་མཁར་དུ་ཕྱིན་ཏེ་ངོ་རྒྱུགས་ལ་ཞུགས།ངོ་རྒྱུགས་ཀྱི་སྐབས་སུ་ཁོ་མོས་ཕ་ཡུལ་གཏེར་ལུང་གི་རྒན་རབས་དག་གི་དྲུང་ནས་སྦྱོང་བའི་ཁྱད་ཆོས་ལྡན་པའི་དམངས་གཞས་ཤིག་ངག་ལ་གྱེར་པས་དེར་འདུས་ཀྱི་རྒྱུགས་ལེན་པ་དང་སྐར་འགོད་པ་སོགས་ཧ་ལས་ཏེ་དུས་ཐོག་ཏུ་དམག་ཁུལ་དུ་བསྡུ་ལེན་བྱེད་རྒྱུའི་གྲོས་ཐག་བཅད།དེ་ནི་ཁོ་མོར་མཚོན་ན་འདོད་ཐོག་ཏུ་རྟ་རྒྱུག་པ་དང་དུས་ཐོག་ཏུ་ཆར་བབས་པ་ཡིན་པས་འཚོལ་སྙེག་གི་གོམ་སྟབས་སྔར་ལས་བརྟན་པར་གྱུར་བ་རེད།